KIRJALLINEN KYSYMYS E-1429/03

esittäjä(t): Laura González Álvarez (GUE/NGL) komissiolle

(24. huhtikuuta 2003)

Aihe: Cambrones-jokeen kohdistuvat ympäristöuhat (Segovian provinssi, Espanja)

Cambrones-joesta toimitetaan vettä lukuisiin Segovian provinssin kuntiin (Palazueleos de Eresma, Lastrilla, Trescasas, Sonsoto, Tabanera ja San Cristóbal) ja Pontónin tekoaltaaseen. Aguas Minerales Siete Villas S. A. -yrityksen hanke käyttää hyväksi ja myydä tämän joen vettä merkitsee joenuoman tärkeän osan varustamista putkilla aina pullotuslaitokseen saakka ja 12 kilometriä pitkän ja 4 metriä leveän maantien rakentamista joen alkulähteestä lähtien. Se, että kaikki nämä työt on tehty ilman ympäristövaikutusarviointia on herättänyt valtavaa huolta Cambrones-joen ranta-asukkaissa, jotka pelkäävät menettävänsä luonnonvaran, jokiekosysteemin ja luonnonalueen, jolla on huomattavaa ekologista arvoa.

Mihin toimiin komissio aikoo ryhtyä, että tässä tapauksessa sovellettaisiin asianmukaisesti yhteisön lainsäädäntöä ympäristönsuojelun alalla ja varsinkin tiettyjen julkisten ja yksityisten hankkeiden ympäristövaikutusten arvioinnista annettua direktiiviä 85/337/ETY(1) sellaisena kuin se on muutettuna direktiivillä 97/11/EY(2)?

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

Margot Wallströmin komission puolesta antama vastaus

(18. kesäkuuta 2003)

Arvoisan parlamentin jäsenen esille ottamaan veden laatuun ja vesivarojen suojeluun sovellettava yhteisön lainsäädäntö koskee toisaalta ympäristövaikutusten arviointia ja toisaalta veden laadun suojelua.

Ympäristövaikutusten arvioinnista annetun direktiivin (neuvoston direktiivi 85/337/ETY(1) sellaisena kuin se on muutettuna direktiivillä 97/11/EY(2)) osalta arvoisa parlamentin jäsen tiedustelee, mitä komissio aikaa tehdä varmistaakseen direktiivin asianmukaisen soveltamisen kyseessä olevaan hankkeeseen. Hanke käsittää teollisen pullotuslaitoksen läpi kulkevan joenuoman tärkeän osan kanavoinnin sekä 12 kilometriä pitkän ja neljä metriä leveän maantien rakentamisen Cambrones-joen alkulähteestä lähtien.

Ympäristövaikutusten arvioinnista annetun direktiivin mukaan jäsenvaltioiden on varmistettava, että ennen luvan myöntämistä tutkitaan ympäristövaikutukset, jos hankkeilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Ympäristövaikutusten arvioinnista annetun direktiivin liitteessä II mainittujen hankkeiden osalta jäsenvaltioiden on määriteltävä tapauskohtaisesti selvittämällä taikka raja-arvojen tai valintaperusteiden avulla, onko hankkeella

todennäköisesti merkittäviä ympäristövaikutuksia. Ympäristövaikutusten arvioinnista annetun direktiivin liitteeseen II sisältyvät tietyt perusrakennehankkeet. Arvoisan parlamentin jäsenen toimittamien tietojen perusteella vaikuttaa siltä, että suunniteltu tien rakentaminen kuuluu liitteen II 10 kohdan e alakohdan soveltamisalaan ja kanavointi puolestaan direktiivin liitteen II 10 kohdan f alakohdan soveltamisalaan. Teollista pullotuslaitosta koskevista tiedoista ei käy ilmi, onko laitos jo rakennettu vai ei. Määritellessään todennäköisiä merkittäviä ympäristövaikutuksia jäsenvaltioiden on joka tapauksessa sovellettava liitteessä III mainittuja arviointiperusteita ja tarkasteltava muun muassa hankkeen yhteisvaikutuksia muiden hankkeiden kanssa.

Yhteisön vesiensuojelulainsäädännössä asetetaan selkeät tavoitteet yleiselle vesistöjen (jokien, järvien, pohjavesien ja rannikkovesien) suojelulle sekä juomaveden valmistukselle. Siinä ei kuitenkaan yleisesti kielletä vedenottoa joista, olipa kyse veden pullottamisesta tai muista käyttötarkoituksista. Direktiivillä 75/440/ETY(3) on vuodesta 1975 lähtien määritelty juomaveden valmistukseen käytettävän pintaveden laatuvaatimukset sekä vaatimukset, jotka koskevat myös vedenottoa muihin käyttötarkoituksiin juomaveden ottopaikkojen yläpuolelta. Lisäksi direktiivissä 2000/60/EY(4) asetetaan tavoitteeksi kaikkien vesien hyvän laadun (hyvän tilan) saavuttaminen/säilyttäminen vuoteen 2015 mennessä ja velvoitetaan estämään vesien tilan huononeminen edelleen.

Komissio vetoaa Espanjan viranomaisiin sen varmistamiseksi, että tämä hanke noudattaa yhteisön voimassa olevaa ympäristölainsäädäntöä.

(1) EYVL L 175, 5.7.1985.

(2) Tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annettu neuvoston direktiivi 97/11/EY (EYVL L 73, 14.3.1997).

(3) Jäsenvaltioissa juomaveden valmistamiseen tarkoitetun pintaveden laatuvaatimuksista 16. kesäkuuta 1975 annettu neuvoston direktiivi 75/440/ETY (EYVL L 194, 25.7.1975).

(4) Yhteisön vesipolitiikan puitteista 23. lokakuuta 2000 annettu parlamentin ja neuvoston direktiivi 2000/60/EY (EYVL L 327, 22.12.2000).